C 100/34
EL
Επίσημη Εφημερίδα της Ευρωπαϊκής Ένωσης
16.3.2023
3.7.
Η ΕΟΚΕ επισημαίνει ότι η ανταγωνιστικότητα του τομέα επηρεάζεται άμεσα από την Ευρωπαϊκή Πράσινη Συμφωνία, καθότι συνεπάγεται αλλαγή προτύπου για ολόκληρο τον τομέα των πλωτών μεταφορών.
Η εφαρμογή της θα έχει ως αποτέλεσμα την ταχύτερη χρήση εναλλακτικών καυσίμων και τεχνολογιών.
Ωστόσο, η ΕΟΚΕ επισημαίνει ότι οι περιορισμένες υποδομές και διαθεσιμότητα εναλλακτικών καυσίμων εμποδίζουν την ταχύτερη μεταστροφή στη χρήση τους και, ως εκ τούτου, εισηγείται να γίνουν άμεσα σχετικές επενδύσεις, για παράδειγμα με την ίδρυση ειδικού ταμείου της ΕΕ για τη ναυτιλία.
Θα πρέπει να εξεταστούν τα ειδικά χαρακτηριστικά κάθε τύπου σκάφους, με ειδικούς χάρτες πορείας για τα συστήματα πρόωσης, τα καύσιμα και τις τεχνολογίες μηδενικών εκπομπών ρύπων.
3.8. Η ΕΟΚΕ εκφράζει την ανησυχία της για τους εμπορικούς φραγμούς που ισχύουν για τις ευρωπαϊκές εταιρείες στην Ασία και ζητεί την επικαιροποίηση των υφιστάμενων και μελλοντικών διμερών εμπορικών συμφωνιών και συμφωνιών ελευθέρων συναλλαγών και οικονομικών εταιρικών σχέσεων με την προσθήκη ρητρών που θα εγγυώνται την ελεύθερη πρόσβαση των ναυτιλιακών εταιρειών της ΕΕ στις αγορές αυτές, θα απαγορεύουν τους εμπορικούς φραγμούς, θα επιβάλλουν αμοιβαιότητα και θα εξασφαλίζουν τη δέουσα επιμέλεια. 3.9.
Η ΕΟΚΕ πιστεύει ότι οι διεθνείς συζητήσεις και συμφωνίες αποτελούν τον καλύτερο τρόπο για την καταπολέμηση του εμπορικού προστατευτισμού και ζητεί από την Ευρωπαϊκή Επιτροπή να εντείνει τις προσπάθειές διεθνώς της για την επίτευξη παγκόσμιων κανόνων.
Εναλλακτικά, η Ευρωπαϊκή Επιτροπή πρέπει να προβεί —για όσο χρονικό διάστημα χρειάζεται— σε μονομερείς ενέργειες για να ασκήσει πίεση στους διεθνείς ανταγωνιστές της.
Η ΕΟΚΕ θεωρεί ύψιστη προτεραιότητα τη λήψη μέτρων κατά των επιδοτήσεων και της ζημιογόνου τιμολόγησης εκτός ΕΕ. 3.10.
Η βιομηχανία της ναυτιλιακής τεχνολογίας αποτελεί ακρογωνιαίο λίθο της γαλάζιας οικονομίας της Ευρώπης, καθότι χάρη σε αυτήν κατασκευάζονται και μετασκευάζονται σκάφη, υποδομές και παράγονται τεχνολογίες, π.χ. για τη ναυπήγηση οικολογικών αλιευτικών στόλων, την ανάπτυξη υπεράκτιων ανανεώσιμων πηγών ενέργειας, της υδατοκαλλιέργειας και της εξόρυξης βαθέων υδάτων.
Για να επιτευχθούν οι στόχοι της Ευρωπαϊκής Πράσινης Συμφωνίας, πρέπει η ΕΕ να αυξήσει σημαντικά τη βιομηχανική της ικανότητα στις υπεράκτιες θαλάσσιες εγκαταστάσεις παραγωγής ανανεώσιμων πηγών ενέργειας και άλλων εναλλακτικών καυσίμων.
Ειδάλλως, η ΕΕ θα πρέπει να βασίζεται σε ξένες ικανότητες για την ανάπτυξη αυτής της στρατηγικής αγοράς και την επίτευξη των στόχων της όσον αφορά την Ευρωπαϊκή Πράσινη Συμφωνία.
Για να αποτραπεί αυτός ο κίνδυνος, η ΕΟΚΕ καλεί την Ευρωπαϊκή Επιτροπή να χαρακτηρίσει αμέσως αυτόν τον στρατηγικό τομέα που συνιστούν η ναυτιλιακή τεχνολογία και οι δραστηριότητές της ως «υποδομές ζωτικής σημασίας». 3.11.
Η ΕΟΚΕ πιστεύει ακράδαντα ότι η οικονομική πρωτοπορία της ΕΕ μπορεί να επιτευχθεί μόνο με ισχυρές εγκαταστάσεις παραγωγής στο έδαφος της ΕΕ, δεδομένου ότι αυτό αποτελεί τη μόνη δυνατότητα για τη διασφάλιση βιώσιμης οικονομικής και κοινωνικής ανάπτυξης, τη διαφύλαξη της άμυνας και της στρατηγικής αυτονομίας της ναυτιλίας της ΕΕ, τη διατήρηση της ασφάλειας των πολιτών της ΕΕ και την προστασία των θέσεων εργασίας τους.
Η ΕΟΚΕ ζητεί επίσης να υπάρξει ένα ειδικό πρόγραμμα και να δοθούν κίνητρα σε όσους κατασκευαστές επιθυμούν να επαναφέρουν τις μονάδες παραγωγής τους στην ΕΕ.
4.
Απασχόληση και δεξιότητες 4.1.
Ο κλάδος της ναυτιλιακής τεχνολογίας δημιουργεί περίπου 1 εκατομμύρια θέσεις εργασίας σε θαλάσσιες περιφέρειες σε ολόκληρη την Ευρώπη (8). 4.2.
Ο ενστερνισμός του οικολογικού προσανατολισμού και της ψηφιοποίησης και η πρόκριση ρηξικέλευθων τεχνολογιών προϋποθέτουν την κατάλληλη εξειδίκευση του εργατικού δυναμικού.
Για τον σκοπό αυτόν, η ΕΟΚΕ καλεί την Ευρωπαϊκή Επιτροπή και τα κράτη μέλη να αναπτύξουν και να εφαρμόσουν άμεσα προγράμματα επανειδίκευσης, αναβάθμισης δεξιοτήτων και επαγγελματικής εκπαίδευσης και κατάρτισης μεγάλης κλίμακας, μέσα από αξιολόγηση των προγραμμάτων και πιστοποίησης των δεξιοτήτων με την πλήρη συμμετοχή των κοινωνικών εταίρων και της πανεπιστημιακής κοινότητας.
Επιπροσθέτως, η ΕΟΚΕ εισηγείται την παροχή χρηματοδοτικής υποστήριξης για το σύμφωνο της ΕΕ για τις δεξιότητες και για την πραγματοποίηση ειδικών εκστρατειών που θα καταστήσουν τον κλάδο ελκυστικό, μεταξύ άλλων, για τις γυναίκες και τους νέους, και άτομα με αναπηρία και ειδικά προσόντα.
Συν τοις άλλοις, η ΕΟΚΕ επισημαίνει ότι στον κλάδο της ναυτιλιακής τεχνολογίας χρειάζονται εργαζόμενοι με υψηλές δεξιότητες στα πεδία της ρομποτικής, της τεχνητής νοημοσύνης, της κυβερνοασφάλειας, της ανίχνευσης, της αυτοματοποίησης και της τρισδιάστατης εκτύπωσης, καθώς και μηχανολόγοι υψηλής ειδίκευσης, πέραν των ειδικών αναγκών του κλάδου σε εργάτες (π.χ. συγκολλητές, ηλεκτρολόγοι, εργάτες εξειδικευμένοι στις σωληνώσεις). 4.3.
Οι ευρωπαϊκές εταιρείες πληρούν τα υψηλότερα διεθνή κοινωνικά πρότυπα σε πλήρη συμμόρφωση με τη νομοθεσία της ΕΕ και τους κανόνες της ΔΟΕ.
Η ΕΟΚΕ αναγνωρίζει την πρωτοπορία των ευρωπαϊκών εταιρειών στην αναβάθμιση των διεθνών προτύπων εργασίας, καθώς και τη σημασία των καλών συνθηκών εργασίας, αξιοπρεπών απολαβών και κοινωνικής ασφάλισης, για το εργατικό δυναμικό του κλάδου και ζητεί να ενταθούν οι προσπάθειες για τη δημιουργία και την εδραίωση ευρωπαϊκών συμβουλίων εργαζομένων.
Επιπλέον, η ΕΟΚΕ επαναλαμβάνει την ανάγκη οι εργαζόμενοι που αποσπώνται σε άλλο κράτος μέλος να απολαύουν ενός συνόλου βασικών δικαιωμάτων που ισχύουν στο κράτος μέλος όπου εργάζονται αποσπασμένοι, σύμφωνα με την οδηγία για την απόσπαση εργαζομένων.
(8)
A Future European Maritime Technology Industrial Policy